በአፍሪካ ህብረት መሪዎች ጉባኤ የተወሰኑ ውሳኔዎች የኢትዮጵያን ጥቅም ያስከበሩ መሆናቸውን የውጭ ጉዳይ ሚኒስቴር አስታወቀ
በአፍሪካ ህብረት መሪዎች ጉባኤ የተወሰኑ ውሳኔዎች የኢትዮጵያን ጥቅም ያስከበሩ መሆናቸውን የውጭ ጉዳይ ሚኒስቴር አስታወቀ፡፡በአዲስ አበባ በተካሄደው 32ኛው የአፍሪካ ህብረት መደበኛ የመሪዎች ጉባኤ የአፍሪካን አህጉር ህዝቦች መፃዒ እድል የሚወስኑ በርካታ ውሳኔዎች መወሰናቸውን ውጭ ጉዳይ ሚኒስቴር አስታውቋል፡፡ህብረቱ በህዳር ወር 2011 ዓ.ም ባካሄደው አስቸኳይ የመሪዎች ጉባኤ ያስተላለፋቸው ውሳኔዎች አፈፃፀምም ተገምግሟል፡፡በጉባኤው የተወሰኑ ውሳኔዎች የኢትዮጵያን ብሄራዊ ጥቅም ያስጠበቁ እንዲሆኑም በአገራችን በኩል ከፍተኛ የዲፕሎማሲ ሥራ ተሰርቶ አመርቂ ውጤት ተግኝቷል ነው የተባለው፡፡ከተወሰኑ ውሳኔዎች መካከልም የአፍሪካ ህብረት ወጪ ቁጠባን መሠረት ያደረገ ሪፎርም እንዲያካሂድ የተደረገው አሠራር ይጠቀሳል።የሪፎርሙ አካል የነበረው የሰው ሃይል ቅጥር የየአገሮችን ኮታ መሠረት ባደረገ መልኩ እንዲሻሻል የሚለው ይገኝበታል።ከዚህ አንፃር ኢትዮጵያ ያቀረበችው በህብረቱ በአስተዳደርና በጠቅላላ አገልግሎት ዘርፍ የአካባቢ ሠራተኞች ቅጥር ከአስተናጋጅ አገር ይፈጸም የሚለው ተቀባይነት አግኝቶ እንዲጸድቅ ተደርጓል።አትዮጵያ ያቀረበችው ሀሳብ ተቀባይነት አግኝቶ በሪፎርሙ ውስጥ ተካቶ እንዲጸድቅ መደረጉ በአሁኑ ስዓት በህብረቱ ውስጥ በአስተዳደርና ጠቅላላ አገልግሎት ዘርፍ በሎካል መደብ ላይ እየሰሩ ያሉ በርካታ ኢትዮጵያዊያን ሠራተኞች ሳይፈናቀሉ እንዲቀጥሉ አስችሏል።በቀጣይ በርካታ ኢትዮጵያዊያን በዚሁ ዘርፍ በአፍሪካ ህብረት ውስጥ የሥራ እድል እንዲያገኙ አስተማማኝ መሠረት እንዲጣል ማድረግም ተችሏል ተብሏል፡፡ (ምንጭ፡-የውጭ ጉዳይ ሚኒስቴር ቃልአቀባይ ጽ/ቤት)